Document ID: /roh_data/filtered/fineweb-2-filterrobots_roh.jsonl.gz/27972

La nova baselgia duess avair duas auzadas ed esser averta per tut las confessiuns. Quant che la baselgia custa n’è il mument anc betg cler, er betg tgi che finanziescha quella. Peider Ganzoni, il president da la cuminanza d’interess «Baselgia d’autostrada» ha ditg, ch'ins veglia finanziar la baselgia cun agid da sponsurs. Il mument n'hajan ins però anc betg tschertgà tals. Per bajegiar la baselgia dovri anc la lubientscha da l’Uffizi federal da vias, e la vischnanca sto dar terren da bajegiar.
Cura che la radunanza communala decida en chaussa n’è betg anc cler. Sche tut gartegia duessan las lavurs da construcziun entschaiver en circa dus onns. Questa saira vegn la populaziun d’Andeer infurmada davart il project.
Reacziuns positivas da las baselgias
La baselgia catolica e la baselgia refurmada sustegnan la baselgia a l’A13 planisada. Tant l’uvestg da l’uvestgieu da Cuira Peter Bürcher sco era la decana da la baselgia refurmada Cornelia Camichel-Bromeis han ditg, ch’els beneventian la construcziun d’ina nova baselgia.
Finanzialmain na possian las baselgias dentant betg gidar, ideologicamain ins possia dentant cumplainamain sustegnair il project, hai gì num ad ina conferenza per las medias da mesemna.
RTR novitads 17:00